ถกเอกชนเก็บภาษี ‘เอ็นพีเอ’
สศค.เชิญกรมบังคับคดี สมาคมธนาคารไทย ร่วมวงถกภาษี &#8220;เอ็นพีเอ&#8221; ก่อนภาษีที่ดินใหม่จะมีผลบังคับปี 2560&nbsp;
8 ส.ค. 2559

สศค.เชิญกรมบังคับคดี สมาคมธนาคารไทย ร่วมวงถกภาษี “เอ็นพีเอ” ก่อนภาษีที่ดินใหม่จะมีผลบังคับปี 2560  
น.ส.รื่นวดี สุวรรณมงคล อธิบดีกรมบังคับคดี เปิดเผยว่า สำนักงานเศรษฐกิจการคลัง (สศค.) ได้เชิญกรมบังคับคดีและสมาคมธนาคารไทย บริษัทบริหารสินทรัพย์ (เอเอ็มซี) หารือร่าง พ.ร.บ.ภาษีที่ดินและสิ่งปลูกสร้าง ที่จะมีผลบังคับใช้ปี 2560 ว่าจะมีหลักเกณฑ์ในการจัดเก็บภาษีที่ดินที่เป็นสินทรัพย์รอการขาย (เอ็นพีเอ) อย่างไรบ้าง
เบื้องต้นที่ประชุมเห็นตรงกันว่า เอ็นพีเอถึงแม้ว่าจะไม่มีผู้เข้าไปใช้ประโยชน์ แต่ไม่ควรตีความว่าเป็นที่ดินรกร้างว่างเปล่า ซึ่งมีเพดานอัตราภาษีสูงถึง 5% โดย สศค.ได้รับไปพิจารณาปรับปรุงแก้ไขร่างกฎหมายให้มีความชัดเจนมากขึ้น
น.ส.รื่นวดี กล่าวว่า ส่วนของทรัพย์สินรอการขายที่กรมบังคับคดี หลังจากมีการประมูลขายทอดตลาดแล้ว กรมบังคับคดีมีแนวคิดที่จะส่งหนังสือแจ้งองค์กรปกครองส่วนท้องถิ่น (อปท.) เพื่อให้ขอใช้สิทธิเรียกเก็บภาษีค้างชำระมายังกรมบังคับคดี เพื่อให้กรมหักภาษีค้างจ่ายก่อนที่จะเอาเงินที่เหลือชำระหนี้คืนเจ้าหนี้ เพื่อไม่ให้เป็นภาระของผู้ซื้อทรัพย์จากการประมูลขายทอดตลาด
ปัจจุบันมีเอ็นพีเอ 3-3.5 แสนล้านบาท อยู่ในระบบการขายทอดตลาดกรมบังคับคดี 1.9 แสนล้านบาท ระบบธนาคารพาณิชย์ 1 แสนล้านบาท และระบบบริษัทบริหารสินทรัพย์ 7-8 หมื่นล้านบาท